title: Anglaterra
text: Anglaterra u Anglatierra ye o mas gran y mas densament poblato d'os países constituyents d'o Reino Uniu.
  
  A sobén s'emplega erroniament o nombre d'Anglaterra como sinonimo de Gran Bretanya u d'o Reino Uniu (feito que puet estar una ofensa ta irlandeses, escoceses, galeses y norirlandeses).
  
  A bandera anglesa ye a Cruz de Sant Chorche. Ye una cruz roya sobre fundo blanco, que tamién fa parte d'as banderas d'as provincias d'Aragón, a bandera de Barcelona, y l'escudo d'a ciudat de Milán.
  
  Cheografía 
  Anglaterra muga a lo norte con Escocia y a l'ueste con Galas. Ocupa la metat sud de Gran Bretanya. En tien una población de 51.092.000 d'habitants, en una superficie de 130.395 km², con una densidat de población de 391,82 hab/km².
  
  División administrativa 
  Se veigan tamién condaus d'Anglaterra y rechions d'Anglaterra.
  Historicament, Anglaterra se dividiba administrativament en condaus. Istas divisions heban surtito d'un conchunto de viellas unidaz territorials anglesas. Antis d'a unificación, yeran bels reinos, como Essex y Sussex; ducatos, como Yorkshire, Cornualla y Lancashire u, simplament, arias de tierra donatas a bel noble, como Berkshire.
  
  Istos condaus encara existen en a suya forma orichinal, u cuasi, formando os condados tradicionals d'Anglaterra. Manimenos, en muitos locals, fuoron cambiatos u abolitos como municipios administrativos, debito a cuantos factors.
  
  Dende a fin d'o sieglo XIX, ocurrioron una serie de reorganizacions d'o gobierno local. A solución a la aparición de grans arias urbanas yera la creyación de grans condaus metropolitanos, centratos en as ciudaz (por eixemplo, Gran Manchester). En os anyos 1990, una reforma d'o gubierno local prencipió a creyación d'autoridaz unitarias, a on bels districtos ganoron o estatus administrativo d'un condau. Hue en día, existe confusión entre os condaus cerimonials (que no forman siempre una unidat administrativa) y os condaus metropolitanos y no-metropolitanos.
  
  Actualment, Anglaterra se divide en cuatro rans de sozdivisions administrativas: rechions, condaus, districtos y parroquias.
  
  Economía 
  Gran parti d'o suelo ye usato en l'agricultura porque ye mui eficient y productivo. Se cautiva trigo, hordio, centeno, remolacha azucarera y trunfas. S'espleita la fusta de caixico, fraixín, urmo y pino. A industria pesquera ye mui chicota, pero important en o sud d'Anglaterra, Kingston-upon-Hull, Grimsby y Plymouth. A menería como o carbón y o fierro estioron elementos claus ta la industrialización. Tamién bi ha minerals como a sal. Anglaterra poseye grans recursos enercheticos y ye un buen productor de petrolio y gas natural. Atras fuents d'enerchía son o carbón y a enerchía nuleyar. Se desarrollan as industrias d'alta tecnolochía (farmaceuticas, electronicas, aerospacials y d'equipes ta plataformas petroleras marinas). De fibra optica d'alta calidat ta tota Europa. A suya moneda ye a libra esterlina.
  
  Relichión 
  O 79% d'a población britanica se declara protestant, o 10% catolica, y o 9% d'atras relichions.
  
  Referencias
  
  Vinclos externos 
  
    Pachina web oficial d'o Gubierno d'o Reino Uniu.